b'\n_START_ARTICLE_\nGibraltarklippen\n_START_PARAGRAPH_\nGibraltarklippen er en monolit af kalksten, der danner den odde, hvorp\xc3\xa5 Gibraltar ligger. Gibraltar er det sydvestligste punkt i Europa beliggende p\xc3\xa5 den Iberiske Halv\xc3\xb8, hvor den gr\xc3\xa6nser op til Spanien; selve klippen er p\xc3\xa5 det h\xc3\xb8jeste sted 426 m h\xc3\xb8j. Det meste af Gibraltarklippen er udlagt som naturreservat, hvor der lever omkring 250 berberaber. Disse aber er sammen med det labyrintagtige netv\xc3\xa6rk af tunneller i omr\xc3\xa5det en stor turistattraktion, der tiltr\xc3\xa6kker talrige bes\xc3\xb8gende hvert \xc3\xa5r._NEWLINE_Gibraltarklippen var den ene af Herkules\' S\xc3\xb8jler og var i antikkens Rom kendt som Mons Calpe, hvor den anden s\xc3\xb8jle var Monte Hacho (Mons Abyla) p\xc3\xa5 den afrikanske side af Gibraltarstr\xc3\xa6det. I oldtiden markerede de to punkter gr\xc3\xa6nsen for den kendte verden, en myte oprindeligt fostret af f\xc3\xb8nikerne.\n_START_SECTION_\nGeologi\n_START_PARAGRAPH_\nGibraltarklippen er en monolitisk odde, der er en st\xc3\xa6rkt eroderet og voldsomt forkastet kant af en foldning, hvor de sediment\xc3\xa6re lag er vendt helt rundt. Det betyder, at de \xc3\xa6ldste lag p\xc3\xa5 klippen ligger over de yngste lag. Disse lag er Catalanske Bugt-skiferformationen (yngst), Gibraltar-kalkstenlaget, Lille Bugt-skiferformationen (\xc3\xa6ldst) samt Skibsv\xc3\xa6rft-skiferformationen (ukendt alder). P\xc3\xa5 disse lag ses tydeligt forkastningerne og deformeringer._NEWLINE_Den Catalanske Bugt-skiferformation best\xc3\xa5r, som navnet siger, prim\xc3\xa6rt af skifer. Man finder ogs\xc3\xa5 store klumper af brun kalkholdig sandsten, bl\xc3\xb8dt skiferholdig sandsten med indlejret bl\xc3\xa5lig-sort limsten eller gr\xc3\xb8n-gr\xc3\xa5 mergel blandet med m\xc3\xb8rkegr\xc3\xa5 hvidflint. Denne formation indeholder ogs\xc3\xa5 pigge fra uidenficerede s\xc3\xb8pindsvinearter og forsteninger af udd\xc3\xb8de bl\xc3\xa6kspruttearter (Belemnitida) samt enkelte ammonitter fra den tidlige juraperioden._NEWLINE_Gibraltar-kalkstenlaget best\xc3\xa5r af gr\xc3\xa5hvide eller bleggr\xc3\xa5, kompakte og sommetider fint krystalliserede, medium til tykke lejer af kalksten og dolomit, der stedvist kan indeholde tynde lag af hvidflint. Dette lag udg\xc3\xb8r omkring trefjerdedele af Gibraltar-klippen. Geologer har fundet forskellige havdyrsforssiler, der oftest er i d\xc3\xa5rlig stand og kraftigt p\xc3\xa5virket af erosionen. Blandt fossilerne her har man identificeret armf\xc3\xb8dder, koraldyr, dele af s\xc3\xb8pindsvin, snegle (herunder ammonitter), muslinger og stromatolitter. Disse fossiler indikerer, at Gibraltar-kalkstenlaget stammer fra den tidlige juraperiode._NEWLINE_Lille Bugt- og Skibsv\xc3\xa6rft-skiferformationerne udg\xc3\xb8r kun en meget beskeden del af Gibraltarklippen. Lille Bugt-formationen best\xc3\xa5r af en m\xc3\xb8rkebl\xc3\xa5-gr\xc3\xa5, fossilfri skifer afvekslende med lag af forskellige slags sandsten og lersten. Dette lag er \xc3\xa6ldre end Gibraltar-kalkstenlaget. Skibsv\xc3\xa6rft-formationen best\xc3\xa5r af broget skifer af ukendt alder beliggende under Gibraltars skibsv\xc3\xa6rft og kystbevaringsforanstaltningerne._NEWLINE_Disse geologiske formationer blev afsat tidligt i juratiden, for omkring 175-200 millioner \xc3\xa5r siden, da den Afrikanske Plade st\xc3\xb8dte kraftigt sammen med den Eurasiske Plade. Middelhavet blev p\xc3\xa5 det tidspunkt en s\xc3\xb8, der med tiden, i slutningen af mioc\xc3\xa6n, t\xc3\xb8rrede ud. Derp\xc3\xa5 skete der det, at Atlanterhavet gennembr\xc3\xb8d den vestlige afgr\xc3\xa6nsning af den udt\xc3\xb8rrede Middelhavs-s\xc3\xb8 i det, der nu er Gibraltarstr\xc3\xa6det, og den f\xc3\xb8lgende oversv\xc3\xb8mmelse skabte det nu kendte Middelhav. Klippen er en del af Cordilleras B\xc3\xa9ticas, en bjergk\xc3\xa6de der pr\xc3\xa6ger det syd\xc3\xb8stlige af den Iberiske Halv\xc3\xb8._NEWLINE_Nu om dage danner Gibraltarklippen en halv\xc3\xb8, der som en odde stritter ud i Gibraltarstr\xc3\xa6det fra Spaniens sydkyst. Odden er forbundet med kontinentet ved en sandet tombolo, der ikke er h\xc3\xb8jere en 3 m over havet. Mod nord rejser klippen sig lodret fra havets overflade til en h\xc3\xb8jde af 411,5 m ved Rock Gun Battery. Det h\xc3\xb8jeste punkt p\xc3\xa5 426 m finder man ud for O\'Hara\'s Battery. Den centrale top, Signal Hill, er 387 m h\xc3\xb8j og ligger mellem de to andre toppe. De klintlignende sider langs den \xc3\xb8stlige side af klippen falder stejlt ned til en r\xc3\xa6kke vindomsuste sandskr\xc3\xa5ninger, som stammer fra mellemistiden, hvor vandstanden i havene var lavere end nu, og en sandskr\xc3\xa5ning str\xc3\xa6kker sig desuden mod \xc3\xb8st fra foden af klippen. Sammenlignet med \xc3\xb8stsiden er vestsiden af klippen, hvor byen Gibraltar ligger, noget mindre stejl._NEWLINE_Kalken, der er hovedbestanddelen i kalksten, opl\xc3\xb8ses langsomt af regnvand. I tidens l\xc3\xb8b er denne proces med til at danne huler. Derfor finder man over hundrede huler i Gibraltarklippen. St. Michaelshulen halvvejs oppe af den vestlige skr\xc3\xa5ning p\xc3\xa5 klippen er den bedst kendte og et popul\xc3\xa6rt turistm\xc3\xa5l._NEWLINE_Gorhamhulen findes n\xc3\xa6r havoverfladen p\xc3\xa5 den stejle \xc3\xb8stside af klippen. Den er bem\xc3\xa6rkelsesv\xc3\xa6rdig, p\xc3\xa5 grund af at ark\xc3\xa6ologiske udgravninger her har bragt bevis for, at neandertalere brugte den s\xc3\xa5 tidligt som for 35.000 \xc3\xa5r siden. S\xc3\xa6rligt betydningfuldt er fundene af rester af planter og dyr i hulen (samt t\xc3\xa6t herp\xc3\xa5), der viser at neandertalerne indtog en meget varieret kost.\n_START_SECTION_\nDen mauriske borg\n_START_PARAGRAPH_\nDen mauriske borg er en ruin fra den mauriske bes\xc3\xa6ttelse af Gibraltar, som varede i 710 \xc3\xa5r. Den blev opf\xc3\xb8rt i 711, da den berberh\xc3\xb8vdingen Tariq ibn Ziyad f\xc3\xb8rst ankom til klippen, der stadig p\xc3\xa5 arabisk b\xc3\xa6rer hans navn (Jabal Tariq). I det 17. \xc3\xa5rhundrede skrev den muslimske historiker Al-Maqqari, at efter at Tariq var g\xc3\xa5et i land, br\xc3\xa6ndte han sine skibe._NEWLINE_Den mest markante del af ruinen er Hyldestt\xc3\xa5rnet (Tower of Homage), en massiv bygning opf\xc3\xb8rt af mursten og meget h\xc3\xa5rd beton kaldet "tapia". Den \xc3\xb8verste del af t\xc3\xa5rnet husede de tidligere bes\xc3\xa6tteres boliger og mauriske bade.\n_START_SECTION_\nGallerier\n_START_PARAGRAPH_\nEn enest\xc3\xa5ende attraktion ved klippen er dens system af underjordiske gange, der kaldes Gallerierne eller den Store Belejringstunnel._NEWLINE_Den f\xc3\xb8rste af disse gange blev udgravet mod slutningen af den store belejring af Gibraltar, som fandt sted i perioden 1779-83. General Eliott, senere kendt som lord Heathfield, som var \xc3\xb8verstbefalende over garnisonen under belejringen, var meget interesseret i at etablere flankebeskydning af de spanske batterier p\xc3\xa5 sletten nord for klippen. Efter et forslag fra sergent Ince fra de kongelige ingeni\xc3\xb8rtropper lod han bore en tunnel fra et punkt oven for Willis Batteri for at g\xc3\xb8re det muligt at kommunikere med det naturlige fremspring, der er mod nord. Planen var at opstille et batteri der. I f\xc3\xb8rste omgang var der ikke planer om at etablere skydesk\xc3\xa5r i tunnellen, men man fandt det n\xc3\xb8dvendigt at lave et hul til ventilation. S\xc3\xa5 snart det var lavet, blev der opstillet en kanon der, og da belejringen var ovre, havde briterne skabt seks s\xc3\xa5danne skydesk\xc3\xa5r og opstillet fire kanoner._NEWLINE_De Gallerier, som turisterne nu kan bese, f\xc3\xb8lger samme ide, men er nogle \xc3\xa5r yngre, idet de var f\xc3\xa6rdige i 1797. Gallerierne best\xc3\xa5r nu af et system af gange, tunneller, rum og skydesk\xc3\xa5r, og gangene er i alt 304 m lange. Fra skydesk\xc3\xa5rene har man en r\xc3\xa6kke enest\xc3\xa5ende udsigter til Gibraltarbugten, tangen og Spanien.\n_START_SECTION_\nAnden verdenskrig og \xc3\xa5rene derefter\n_START_PARAGRAPH_\nDa anden verdenskrig br\xc3\xb8d ud i 1939, evakuerede myndighederne civilbefolkningen i Gibraltar til Marokko, Storbritannien, Jamaica og Madeira, s\xc3\xa5 milit\xc3\xa6ret kunne bef\xc3\xa6ste Gibraltar mod et muligt tysk angreb. I 1942 var der efterh\xc3\xa5nden over 30.000 britiske soldater, marinere og flyvere stationeret p\xc3\xa5 klippen. De udvidede tunnelsystemet og udviklede Gibraltarklippen til en hj\xc3\xb8rnesten i forsvaret af skibsruterne til Middelhavet._NEWLINE_I februar 1997 blev det offentlig kendt, at briterne havde en hemmelig plan kaldet operation Tracer, der gik ud p\xc3\xa5, at man ville holde en gruppe soldater skjult i tunnellerne under klippen, hvis tyskerne skulle bes\xc3\xa6tte den. Gruppen i hulerne skulle have radioudstyr, med hvilket de skulle rapportere om fjendtlige bev\xc3\xa6gelser. Et hold p\xc3\xa5 seks mand ventede i hemmelighed to et halvt \xc3\xa5r i Gibraltar p\xc3\xa5 at gennemf\xc3\xb8re denne opgave, men tyskerne kom aldrig i n\xc3\xa6rheden af at indtage klippen, s\xc3\xa5 de seks mand blev aldrig lukket inde. I stedet blev de hjemsendt til en civil tilv\xc3\xa6relse, da krigen sluttede.\n_START_SECTION_\nDen uindtagelige klippe\n_START_PARAGRAPH_\nI tidens l\xc3\xb8b har Gibraltarklippen v\xc3\xa6ret belejret i flere omgange og ofte i \xc3\xa5revis uden at blive indtaget. Derfor opstod der historien om, at klippen og dens folk aldrig kunne indtages, og det udviklede sig til udsagnet "fast som Gibraltarklippen", som blev brugt om en person eller en situation, der ikke kan overvindes, og som ikke svigter. Mottoet for det kongelige regiment i Gibraltar og ogs\xc3\xa5 for hele Gibraltar er "Nulli Expugnabilis Hosti" (latin for "Ingen fjende skal jage os bort"), hvilket afspejler denne uovervindelighed.\n_START_SECTION_\nUpper Rock Nature Reserve\n_START_PARAGRAPH_\nOmkring 40% af Gibraltars areal blev gjort til naturreservat i 1993.\n_START_SECTION_\nFlora og fauna\n_START_PARAGRAPH_\nFloraen og faunaen i Upper Rock Nature Reserve er bevaringsv\xc3\xa6rdig og beskyttet af loven. Her finder man en r\xc3\xa6kke dyre- og plantearter, hvoraf de mest kendte er berberaben, berberh\xc3\xb8nen og blomster som fuglegr\xc3\xa6s, timian og Gibraltar-Sl\xc3\xb8jfeblomst. Berberaberne stammer muligvis fra en transport af afrikanske dyr til Spanien, hvorunder de kan v\xc3\xa6re undsluppet. Alternativt kan de v\xc3\xa6re de sidste individer af en population, der vides at have eksisteret over st\xc3\xb8rre dele af Sydeuropa under plioc\xc3\xa6n (tilbage til for omkring 5,5 millioner \xc3\xa5r siden). Nogle af dyrene p\xc3\xa5 klippen er udsat fra Alameda Wildlife Conservation Park, som har tre aber.\n_START_SECTION_\nFugleliv\n_START_PARAGRAPH_\nGibraltarklippen beliggende p\xc3\xa5 det markante n\xc3\xa6s i Gibraltarstr\xc3\xa6det tiltr\xc3\xa6kker talrige tr\xc3\xa6kfugle i tr\xc3\xa6ks\xc3\xa6sonerne. Beplantningen p\xc3\xa5 klippen, der er speciel for den Iberiske Halv\xc3\xb8, udg\xc3\xb8r et stop p\xc3\xa5 flyveturen for mange fuglearter, som hviler og indtager f\xc3\xb8de, inden de forts\xc3\xa6tter deres tur over havet og \xc3\xb8rkenen om efter\xc3\xa5ret. Om for\xc3\xa5ret stopper de ligeledes op for at restituere, inden de forts\xc3\xa6tter deres rejse mod nord, rejser der kan f\xc3\xb8re dem s\xc3\xa5 langt som til Gr\xc3\xb8nland eller Rusland._NEWLINE_Klippen er blevet udpeget som vigtigt fugleomr\xc3\xa5de af BirdLife International p\xc3\xa5 grund af den flaskehals, som tr\xc3\xa6kruterne samles om. Heriblandt krydser omkring 250.000 tr\xc3\xa6kfugle \xc3\xa5rligt str\xc3\xa6det ved Gibraltarklippen. En anden \xc3\xa5rsag til udpegningen er, at det er rugested for berberh\xc3\xb8ner og r\xc3\xb8dfalke.'